<classify> SERIKALI imeanza kutatua changamoto za walimu nchini ikiwamo upandishaji wa madaraja na mishahara. Aidha, fedha zilizotolewa kupitia Programu ya Lipa Kulingana na Matokeo EP4R katika sekta ya elimu, imeleta mafanikio makubwa kwenye ujenzi wa madarasa ya shule za msingi na ukarabati wa shule kongwe za sekondari.Hayo yamesemwa mjini hapa na Naibu Katibu Mkuu, Ofisi ya Rais, Tawala za Mikoa na Serikali za Mitaa TAMISEMI, Gerald Mweri alipofanya ziara kukagua baadhi ya miradi ya elimu ikiwa ni pamoja na ukarabati wa shule ya kongwe ya sekondari ya Kibaha na Shule ya Msingi Maendeleo.Mweri alisema walimu ni nguzo ya elimu, ambako maslahi ya walimu na kuondoa kero zao na kuwawezesha kutasaidia elimu kuboreka. Alisema kutokana na ukweli huo serikali imeanza kutatua baadhi ya changamoto ikiwemo upandishaji wa madaraja na mishahara na pia inaboresha mazingira ya ufundishaji na ufundishwaji. Alisema hatua nyingine ni kuimarisha mfumo wa kuwasikiliza na kujenga mahusiano ambalo ni jambo kubwa na serikali itaboresha mazingira ya walimu na uboreshaji wa miundombinu ya elimu.Sifa kuu ya kupandishwa madaraja na kubadilishiwa mishahara hutegemeana na utendaji bora wa kazi na muda wa kazi na zoezi hili ni endelevu na lilianza tangu mwaka jana na hizi ni jitihada za Rais kuhakikisha changamoto za walimu zinapungua, alisema Mweri.Aliwataka maofisa elimu kata, wilaya na mkoa kusikiliza kero za walimu kwani endapo watasikilizwa watapunguza malalamiko yanayoweza kutatuliwa bila hata ya fedha na walimu wakuu kwa kushirikiana na wazazi kudhibiti nidhamu za wanafunzi.Alisema shule za Pwani zimefanya vizuri licha ya walimu na shule kuwa na changamoto nyingi, akisema tunataka ufaulu uongezeke ili kuondoa ziro na daraja la nne na hili litasaidia kwa kuimarisha umoja wa walimu na wazazi.Akizungumza fedha zilizotolewa na serikali kwa ajili ya ujenzi na ukarabati wa shule za msingi na sekondari kongwe nchini, alisema huo ni mkakati wa serikali wa kuboresha elimu ili miundombinu iwe vizuri.Alisema Shule ya Msingi Maendeleo ilipewa fedha Sh milioni 75.1 na imeongeza madarasa sita yaliyosaidia kuondoa mlundikano wa wanafunzi na ufaulu kuwa wanafunzi wa darasa la nne ni asilimia 100 huku darasa la saba ikiwa ni asilimia 86.Haya ni mafanikio makubwa ambapo kuwa shule kongwe ya Kibaha sekondari nayo inafanya vizuri na serikali imetoa fedha kiasi cha shilingi bilioni 1.1 za ukarabati kati ya shule kongwe 89 nchini ambapo imepata matokeo ya kidato cha sita kitaifa ilikuwa ya pili na hili ni shule ambayo imetoa wataalamu wengi na viongozi, alisema Mweli.Kwa upande wake, Ofisa Elimu Mkoa wa Pwani, Abdu Maulid alisema wanaishukuru serikali kwa kuwapatia fedha kwa ajili ya shule hizo na anaamini shule hizo zitaleta matokeo mazuri. Maulid alisema licha ya changamoto kwenye hizo shule wameendelea kushirikiana na walimu na wazazi na kufanikisha matokeo ambayo yamepatikana kwa kipindi kilichopita.  <topic>: KITAIFA 